Salariu de 4.000 de lei pentru un loc de muncă în Botoșani
O oportunitate pentru un loc de muncă cu un salariu destul de generos, de peste 4.000 de lei pe lună, se ivește în orașul Botoșani. Liceul Tehnologic "Petru Rareș" caută un paznic, iar oferta vine la pachet cu câteva cerințe și beneficii interesante.
Potrivit Agenției Județene pentru Ocuparea Forței de Muncă (AJOFM), locul de muncă este plătit cu peste 4.000 de lei lunar și necesită o experiență minimă de 6 ani în domeniu. Candidații trebuie să aibă studii medii și un atestat în domeniu.
Contractul de muncă va fi pe o perioadă nedeterminată, iar programul de lucru este de opt ore pe zi. Salariul oferit este de 4.076 de lei lunar.
Persoanele interesate pot obține mai multe detalii despre condițiile de angajare și valabilitatea ofertei la sediul Agenției Județene pentru Ocuparea Forței de Muncă Botoșani sau pe site-ul ANOFM. De asemenea, informații suplimentare sunt disponibile și la punctele de lucru ale AJOFM Botoșani din localitățile Dorohoi, Darabani, Săveni și Ștefănești.
Peste 14.000 de persoane s-au angajat în ianuarie prin Programul Național de Ocupare a Forței de Muncă
Menționăm că, la nivel național, un număr de 14.068 de persoane au găsit un loc de muncă, în cursul lunii ianuarie a acestui an. Angajările s-au făcut prin intermediul ANOFM, ca urmare a implementării Programului Naţional de Ocupare a Forţei de Muncă de către agenţiile pentru ocuparea forţei de muncă judeţene şi a municipiului Bucureşti.
Din totalul persoanelor ocupate până la data de 31 ianuarie 2024, un număr de 6.895 au peste 45 de ani, 2.319 au vârsta cuprinsă între 35 şi 45 de ani, 2.292 au între 25 şi 35 de ani, iar 2.562 sunt tineri sub 25 de ani. Totodată, 3.007 persoane sunt tineri NEET.
În funcţie de rezidenţă, 7.528 de persoane angajate în perioada de referinţă provin din mediul urban, iar 6.540 de persoane din mediul rural.
Nivelul de pregătire al persoanelor pentru care a fost identificat un loc de muncă arată că majoritatea are studii liceale (4.845), gimnaziale (3.287), profesionale (3.174), iar 1.705 studii universitare. De asemenea, din totalul persoanelor încadrate prin intermediul ANOFM, în prima lună a anului in curs, 4.953 fac parte din categoria celor greu şi foarte greu ocupabile.
Un clasament al judeţelor cu cele mai multe persoane angajate arată că Bucureşti ocupă primul loc (1.852), urmat de Buzău (760) şi Timiş (744).